Nog stof tot nadenke oor Jansen | Netwerk24
Nog stof tot nadenke oor Jansen
Deur Rex, Mosselbaai 03 Desember 2019 00:00
Die afgestorwe joernalis Chris Louw skryf in “Die oop gesprek” (Rapport 25.10.2009): “Jonathan Jansen is ’n wolf in skaapsklere”. Louw se mening laat stof tot nadenke in die afloop van sy twiet-storm.
Jansen se galbrakery oor Afrikaans is alom bekend. In dié verband het Louw geskryf: “Afrikaners se aandrang op Afrikaans as onderrigmedium het, volgens Jansen, eintlik maar ten doel om ’n taal-muur te skep; dis ’n dekmantel om wit bevoorregting te verskans en lede van ander rassegroepe op die kampus te vervreem”.
Nou, tien jaar later, sê Jansen ná die onlangse uitspraak in die konstitusionele hof, dat Universiteit Stellenbosch se beleid van Engels as onderrigtaal inklusief en regverdig is en dat die stryd om Afrikaans nooit oor die taal gegaan het nie, maar oor die behoud van Afrikanermag.
Ek weet nie wat presies in die boekwinkel plaasgevind het nie, maar dalk kan Jansen die woorde van Kevin Hart ter harte neem: “Being humble matters”.